Wees waterwys met hierdie wenke | rooi rose Wees waterwys met hierdie wenke | rooi rose
Wees waterwys met hierdie wenke
Kapenaars moet selfs nog meer waterwys wees met vlak 4B-waterbeperkings in plek. Hier is slim wenke. Deur Suzanne Kotzé. Hooffoto: Pexels
Was jou hande sonder water
Al doen jy hierdie net 'n paar keer per dag, kan jy liters water spaar. Hou houers "hand sanitizer" by wasbakke. Let wel: dit kan jou hande meer uitdroog so hou maar handerooom ook daarby.
Verwyder grimering sonder water
Met produkte soos micellar water is dit nie nodig om jou gesig ook te was nie. Dit dien as 'n tipe magneet wat vuiligheid uittrek en watte hiermee saam is alwat jy nodig het.
As jy egter nie sonder gesigwas kan nie, verwyder eers jou grimering met grimeerlappies of grimeerverwyderaar en watte en was jou gesig dan net vinnig met 'n gesigwas en water. Sodoende hoef jy nie jou gesig 'n paar keer te was om ook van grimering ontslae te raak nie.
Harewas: mis 'n dag
Met droë sjampoe hoef jy werklik nie elke dag hare te was nie. Mense met fyn hare sukkel gewoonlik die meeste met hare wat teen kopvelle vassit, maar droë sjampoe absorbeer oortollige olie en gee lekker volume. En vir brunette is daar goeie nuus, daar is nou heelwat droë sjampoes beskikbaar. Ons gebruik dit sommer gereeld as 'n stileermiddel vir volume.
Wees dag twee 'n bietjie meer kreatief en speel met haarstyle of dra jou hare in 'n poniestert as jy langer hare het. Vlegsels werk beslis ook beter as jou hare "minder skoon" is. Die half op, half af styl is ook 'n wenner.